ΓΡΑΠΤΗ ΕΡΩΤΗΣΗ E-1845/96 υποβολή: Gerardo Fernαndez-Albor (PPE) προς την Επιτροπή (5 Iουλίου 1996)

Θέμα: Προώθηση της διανομής και διάδοσης της ΕΕ των ΕΚ σε ολόκληρη την κοινοτική επικράτεια

Η σπουδαιότητα των διαφόρων τομέων που διέπονται από το κοινοτικό δίκαιο, κάποτε δεν συμβαδίζει επαρκώς με τη διανομή και δημοσιοποίηση των κοινοτικών ρυθμίσεων που δημοσιεύονται στην Επίσημη Εφημερίδα των Ευρωπαϊκών Κοινοτήτων, δοθέντος ότι η κοινοτική αυτή έκδοση δεν φθάνει σε όλους εκείνους τους κύκλους, δημόσιους και ιδιωτικούς, που θα έπρεπε να έχουν εύκολη πρόσβαση στις πληροφορίες που καταχωρούνται στο όργανο αυτό, η γνώση των οποίων τους είναι πολλές φορές απολύτως αναγκαία.

Είναι, συνεπώς, σκόπιμο να επανεξετασθεί η στρατηγική της διανομής και κυκλοφορίας της Επίσημης Εφημερίδας για να δοθεί η δυνατότητα σε κάθε πολίτη να γνωρίζει που πρέπει να απευθυνθεί για να λάβει γνώση του περιεχομένου του χρήσιμου αυτού εντύπου, οσάκις το χρειασθεί.

Μπορεί η Επιτροπή να μας αναφέρει εάν θεωρεί απαραίτητο να μελετηθούν τρόποι που θα διασφαλίζουν την αποτελεσματική διανομή της Επίσημης Εφημερίδας σε ολόκληρη την επικράτεια της Ευρωπαϊκής Ένωσης, ώστε να παύσει η πρόσβαση στο έντυπο αυτό να αποτελεί προνόμιο ελαχίστων, και να γνωστοποιηθεί που θα μπορούσε να το βρίσκει ο κάθε πολίτης οσάκις το χρειάζεται;

Απάντηση του κ. Oreja εξ ονόματος της Επιτροπής (5 Σεπτεμβρίου 1996)

Η Επιτροπή συμμερίζεται την άποψη του αξιότιμου βουλευτή όσον αφορά τη σπουδαιότητα του κοινοτικού δικαίου και την ανάγκη εξασφάλισης της καλύτερης δυνατής προσπελασιμότητας. Με τη βοήθεια των άλλων θεσμικών οργάνων, η Επιτροπή άρχισε να εξετάζει το πρόβλημα αυτό.

Η Επίσημη Εφημερίδα των Ευρωπαϊκών Κοινοτήτων (ΕΕΕΚ) είναι διαθέσιμη για συνδρομή ή πώληση μεμονωμένων τευχών, στα γραφεία πώλησης της Υπηρεσίας Επισήμων Εκδόσεων των Ευρωπαϊκών Κοινοτήτων (ΥΕΕΕΚ) (22 γραφεία στο έδαφος της Κοινότητας). Στα περισσότερα από τα κράτη μέλη, η ΕΕΕΚ διατίθεται στο κοινό μέσω των οργανισμών ή υπηρεσιών που διανέμουν το εθνικό δίκαιο, καθόσον αυτοί αποτελούν επίσης μέρος του δικτύου πωλήσεων της ΥΕΕΕΚ. Άλλοι εταίροι του δικτύου αυτού πώλησης ενεργούν μέσω περισσότερο εμπορικών διόδων και καλούνται συνεχώς να συνάψουν συμφωνίες διανομής με συγκεκριμένα σημεία πώλησης, όπως τα βιβλιοπωλεία.

Η προσπελασιμότητα των πληροφοριών που περιλαμβάνονται στην ΕΕΕΚΕ, εξασφαλίζεται επίσης μέσω των διαφόρων δικτύων αναδιάθεσης που δημιουργήθηκαν από την Επιτροπή και τις αντιπροσωπείες της. Τα υπάρχοντα δίκτυα σε όλα τα κράτη μέλη περιλαμβάνουν συγκεκριμένα 471 κέντρα ευρωπαϊκής τεκμηρίωσης που είναι εγκατεστημένα στα πανεπιστήμια, 13 βιβλιοθήκες παρακαταθήκης, 268 κέντρα Euroinfo που εξυπηρετούν τις μικρομεσαίες επιχειρήσεις και 73 αγροτικά κέντρα.

Τα τελευταία αυτά χρόνια καταβλήθηκαν σημαντικές προσπάθειες για την ηλεκτρονική διανομή των πληροφοριών που εκδίδονται στην ΕΕΕΚ. Έτσι, η βάση δεδομένων Abel περιλαμβάνει περιλήψεις της ΕΕΕΚ και επιτρέπει να συμβουλευθούν οι ενδιαφερόμενοι σε πραγματικό χρόνο, καθώς επίσης παρέχει τη δυνατότητα επιλογής νομοθετικών πράξεων που περιλαμβάνονται σε αυτή. Αυτή η βάση δεδομένων είναι προσπελάσιμη απευθείας τόσο μέσω της ΥΕΕΕΚ όσο και μέσω του δικτύου των επισήμων πυλών που εγκατέστησε και καλύπτει το σύνολο των κρατών μελών.

Η βάση δεδομένων Celex, προσπελάσιμη κατά το ίδιο τρόπο, περιλαμβάνει το σύνολο του κοινοτικού δικαίου, περιλαμβανόμενης της νομοθεσίας που δημοσιεύεται στην ΕΕΕΚ. Οι άδειες εκμετάλλευσης που εκδίδονται για τη Celex συμβάλλουν στην αύξηση της διάδοσης του κοινοτικού δικαίου στη βελτίωση της επικουρικότητας αυτής, ή της παρέχει προστιθέμενη αξία.

Ένα νέο σύστημα ηλεκτρονικής αρχειοθέτησης των ευρωπαϊκών κειμένων θα διατεθεί στο εμπόριο από το Σεπτέμβριο του 1996 με την επωνυμία EUDOR. Αυτή θα παρέχει τη δυνατότητα να συμβουλευθούν να επιλέξουν και να προμηθευτούν οι ενδιαφερόμενοι πλήρη κείμενα (περιλαμβανομένης της κωδικοποιημένης νομοθεσίας), τόσο σε χαρτί όσο και ηλεκτρονικά. Προβλέπεται να καταστεί το EUDOR προσπελάσιμο και μέσω του Internet πέραν των «κλασσικών» δικτύων.

Έχοντας εκφράσει τις προηγούμενες απόψεις, η Επιτροπή δεν είναι της γνώμης ότι η δυνατότητα πρόσβασης στην ΕΕΕΚ είναι ένα προνόμιο που απευθύνεται σε ορισμένους. Προσπαθεί εξάλλου να τονίσει τις κατάλληλες δράσεις που επι- σύρουν την προσοχή σε κείμενα που δημοσιεύθηκαν στην ΕΕΕΚ.